Ellen Trane Nørby (V), 2006-03-22:
Blankbåndsordningen er en af de ordninger, som er genstand for ret så meget debat og det på ganske løbende basis.
Jeg vil nærmest vove den påstand, at jeg egentlig tror, at det er en af de ordninger, hvor det næsten er ligegyldigt, hvad vi når frem til, så vil der aldrig være fuldstændig tilfredshed omkring det.
Det skyldes, at der sidder en part over for en anden part, som har meget forskellige tilgange til området, og derfor har vi det også sådan hos Venstre, at vores opgave må være at finde en balance mellem rettighedshaverne og så dem, der bruger indholdet, lytter til musikken, ser på filmene.
Det er også klart, at vi som samfund har et ansvar for at sikre rettighedshaverne.
Det er selvfølgelig også på den anden side klart, at vi som samfund har en interesse i, at der sikres gode rammer for kunstnerne, så der også er nogle til at skabe det indhold, som en stor del af os sætter pris på at lytte til i radioen, se i biografen eller på tv. Fttmo065.fm Page 4935 Thursday, May 18, 2006 10:13 AM
Uden en sikring af rettighedshaveren kan man sige, at vi i sidste ende vil stå tilbage uden noget indhold.
Derfor er det balancen, der er vigtig, og derfor mener vi også i Venstre, at det er en opgave og et ansvar, vi må påtage os her i Folketinget, og ikke en opgave, som skal ligge i et nævn.
Forslaget sigter mod at sikre os alle sammen mod den stigende grænsehandel, sikre, at grænsehandelen bremses, så vi også har et reelt salg på området i Danmark, så vel som sikre kunstnerne kompensationsmæssigt, såfremt det skulle vise sig, at de beregninger, der er lavet, ikke slår fuldstændig igennem.
Når det er sagt, er der heller ingen tvivl om, at ligegyldigt om vi taler blankbåndsordningen på musik, altså på cd, eller om vi taler om det på dvd'er, så har der altid været tale om et tilskud, et supplement til den primære indtjening hos kunstnerne.
Det er jo ikke sådan med de niveauer, der ligger på nuværende tidspunkt, at der er nogen, der udelukkende lever af de ordninger, vi har.
Det er og bliver et supplement.
Nedsættelsen fra de 10 kr. til 3 kr. er foreslået på baggrund af Skatteministeriets beregninger på området.
Man mener, at Skatteministeriet har været lidt for positiv i sine analyser af de dynamiske effekter.
Derfor glæder det os i Venstre, at lovforslaget indeholder en sikring af kunstnernes kompensation via finansloven, såfremt det viser sig, at beregningerne ikke har været for optimistiske, og fra Venstres side vil vi følge udviklingen tæt.
Principielt havde vi fra Venstres side gerne set en fuldstændig finanslovløsning, fordi lovliggørelsen af den private kopiering har været en politisk beslutning, som gælder os alle og derfor også bør være et ansvar, som hele samfundet påtager sig for at sikre den kompensation, som kunstnerne har krav på som følge af den private kopiering.
Men man kan sige, at i det øjeblik vi egentlig har tilladt en privat kopiering, er vi kommet ud på en glidebane, for det vil altid være et spørgsmål om, hvor grænsen går, og det vil altid være den der med, at i det øjeblik noget sendes på tv eller sendes i radioen, så overgår det fra at være enerettigheder til at være allemandseje.
I gamle dage var det på kassettebåndoptagerne, vi optog tingene.
Jeg tror, at der er mange, der kan huske, hvordan man sad og klippede kørebånd sammen, inden man skulle på sommerferie, eller hvordan man fra tv direkte optog Melodi Grand Prix og bagefter kunne lytte til de her knudrede sange med lidt »schyy, jeg optager« indimellem.
I dag har vi jo en helt anden situation, fordi digitaliseringen har slået så meget igennem, som den har, og den kvalitet, som man kan optage med i dag, er lige så god som den kvalitet, man køber.
Ikke mindst i betragtning af den digitale struktur, vi har, hvor kvaliteten er den samme, og hvor mange af flowmedierne i højere grad bliver erstattet af on demand-struktur,
er vi også fra Venstre side meget interesseret i, at vi i behandlingen af lovforslaget går ind i en principiel diskussion om, hvorvidt det egentlig er en glidebane, der er så stor, at vi ikke kan stoppe den i forhold til, hvad enerettigheder er, og hvad egentlig vores alles rettigheder er.
Netop derfor synes vi, det er relevant, at vi forholder os til, at vi lever i en teknologisk tidsalder, og i den teknologiske tidsalder har vi fra Venstres side et klart ønske om, at antallet af computere og andre informations- og teknologigenstande bliver større, og at de bliver udbredt endnu mere, end de er i dag.
Det gælder både i de danske hjem, de danske virksomheder og de danske uddannelsesinstitutioner.
Lad mig så også sige, at den teknologiske udvikling også har givet kunstnerne mange nye muligheder, som man ikke havde tidligere.
Med internettet og digitalisering er fjerne lande pludselig blevet nærmarkeder, hvor man kan sælge film og musik.
Afstandene er reduceret og mulighederne er mange, hvis man altså går med på bølgen, og hvis man tør udnytte dem.
I januar måned kom IFPI med tallene for, hvor meget det digitale salg af musik er steget bare det sidste år.
Jeg ved godt, at i dag diskuteFttmo065.fm Page 4936
Thursday, May 18, 2006 10:13 AM
rer vi dvd'er og ikke musik, men det viser jo noget om, at man også fra rettighedshavers side er nødt til at forholde sig til, at vi lever i en tid med en anden teknologisk udvikling.
I 2004 var tallet 156 millioner.
Det er altså den, kan man sige, lovlige kopiering, som man betaler for, som jo også er steget i kraft af de digitale muligheder.
Vi ser i højere grad, at fordi de digitale muligheder i dag for at downloade lovligt mod betaling stiger, vil der også stadig væk, hvis man udnytter mulighederne, komme en større indtjening, hvad angår de direkte indtjeningsmuligheder for kunstnerne.
Jeg tror heller ikke, der er nogen tvivl om, at udviklingen vil gå endnu mere i den retning.
I Danmark sælges der hver måned, hvis man også kigger på tallene fra IFPI, 300.000 musiknumre via downloads på Phonofiles, TDC, Microsoft, Payload, Jubii, Bilka og nogle af de andre sites.
Og på billedsiden er man jo også med Producentforeningen og kort&dok kommet videre med hensyn til at udnytte de muligheder, der er, for at bruge nettet og digitaliseringen til også at distribuere og sikre en direkte indtjening på det her område.
Jeg synes også, det var meget sjovt, at man i sidste uge i Politiken kunne læse, at Carpark North lige pludselig havde fået e-mails fra unge mennesker på den anden side af kloden, som via nettet have stiftet bekendtskab med deres musik, og som faktisk var villige til at betale for den.
Så digitaliseringen lægger selvfølgelig et pres på den blankbåndsordning, vi i sin tid oprettede, men giver altså også nogle muligheder for, at kunstnerne får tilgang til et større marked og dermed kan tjene mere i direkte indtjening.
Og som jeg startede med at sige, har blankbåndsordningen aldrig været andet end et supplement til den direkte indtjening, og derfor er vejen frem også at sikre større muligheder med hensyn til den direkte indtjening.
Et andet element, som vi i Venstre meget håber at vi kan tage op til diskussion under behandlingen af lovforslaget, er hele den del, som drejer sig om mediekonvergensen.
I lovforslaget har man fra kulturministerens side valgt at fastholde reglerne om kopispærring, men jeg tror, det er vigtigt, at vi i den mediekonvergens, vi lever i nu, i høj grad også arbejder på, at vi får en interoperabilitet mellem de forskellige medier, sådan at jeg, når jeg køber en lovlig cd, kan lægge den ind på min computer og min iPod.
Så jeg ser meget frem til behandlingen af lovforslaget og den debat, vi får.
Jeg håber, vi kommer lidt mere ned i substansen og principperne omkring det.
Jeg tror, at vi alle sammen har en interesse i, at vi sikrer en balance, hvor der både er nogle rettighedshavere og så sandelig også nogle forbrugere, som lever i en teknologisk virkelighed.
Vi kan jo altid tage en snak om nogle forskellige ting, men lige nu står vi sådan set med det problem, at i dag er der en så stor grænsehandel, at der næsten ikke bliver solgt blanke dvd-skiver i Danmark.
Man køber dem i Tyskland, særlig når man bor i Sønderborg, som jeg gør.
Jeg køber dem ikke selv, men jeg kan jo se, hvad der bliver handlet, når jeg kører ned til Fleggaard og Poetz.
Hvis vi skal løse den problemstilling, skal dvd-afgiften sænkes.
Det gør vi med dette lovforslag, og så må vi jo se, om det slår lige så meget igennem, som Skatteministeriet har lagt op til, eller om der fra regeringens side skal lægges op til en kompensationsordning, så kunstnernes rettigheder sikres.
Vi må jo kigge på, hvordan vi løser den problemstilling, vi står med nu, men vi må også erkende, at vi ikke kan forudsige, hvordan det kommer til at se ud i fremtiden.
Det, jeg hører den radikale ordfører lægge op til, er en bredere og mere principiel diskussion, og den håber jeg vi kan tage i udvalget.
Men her og nu er vi jo nødt til at forholde os til det, som står i det lovforslag, vi behandler i dag.